b'\n_START_ARTICLE_\nBerliinin tullimuuri\n_START_PARAGRAPH_\nBerliinin tulli- ja aksiisimuuri (saks. Berliner Zoll- und Akzisemauer) oli vuosina 1734\xe2\x80\x931737 rakennettu muuri, joka ymp\xc3\xa4r\xc3\xb6i silloista Berliinin kaupunkia. Muuri oli 14,5 kilometri\xc3\xa4 pitk\xc3\xa4 ja nelj\xc3\xa4 metri\xc3\xa4 korkea. Muurissa oli kaikkiaan 14 porttia, joiden kautta oli mahdollista kulkea kaupunkiin ja sielt\xc3\xa4 ulos. Porteilla perittiin tulli kaikesta kaupunkiin tuotavasta tavarasta. Salakuljetuksen est\xc3\xa4misen ohella tullimuuri esti kaupunkiin sijoitettuja sotilaita karkaamasta tai ei-toivottuja kulkijoita p\xc3\xa4\xc3\xa4sem\xc3\xa4st\xc3\xa4 sis\xc3\xa4\xc3\xa4n. 1800-luvun alkupuolella rakennettiin viel\xc3\xa4 nelj\xc3\xa4 porttia lis\xc3\xa4\xc3\xa4. Tullimuuri purettiin 1860-luvulla kasvavan liikenteen ja uudisrakentamisen tielt\xc3\xa4. Tullimuurin porteista on j\xc3\xa4ljell\xc3\xa4 vain kuuluisin, eli Brandenburgin portti. Melkein jokaisen portin sijainnista muistuttaa kuitenkin edelleen jokin sen tienoilla sijaitseva katu, aukio tai metroasema. Mitten kaupunginosan pohjoisrajana toimiva Torstrasse (\xe2\x80\x9dPorttikatu\xe2\x80\x9d) -keh\xc3\xa4katu noudattaa my\xc3\xb6s tullimuurin entist\xc3\xa4 linjausta.'